*Proiect*

**Notă informativă**

**la proiectul Hotărîrii Guvernului Republicii Moldova pentru**

**aprobarea Regulamentului de organizare şi funcţionare al Agenţiei Naţionale de Asigurare a Calităţii în Învățământul Profesional**

 **Argumen**t. La 13 august 2014, Guvernul Republicii Moldova a adoptat Hotărîrea nr. 652 din 13 august 2014 cu privire la crearea Agenţiei Naţionale de Asigurare a Calităţii în Învăţămîntul Profesional. Actul normativ a fost adoptat în scopul executării prevederilor art. 115 al Codului Educației, fiind luată în considerare necesitatea asigurării calităţii educaţiei, prin stabilirea cadrului normativ care să permită dezvoltarea unei culturi instituţionale a calităţii educaţiei şi a protecţiei beneficiarului de educaţie.

 Prin pct.3 al Hotărîrii nr. 652 din 13 august 2014 cu privire la crearea Agenţiei Naţionale de Asigurare a Calităţii în Învăţămîntul Profesional, a fost aprobată componenţa nominală a Consiliului interimar de Conducere al Agenţiei Naţionale de Asigurare a Calităţii în Învăţămîntul Profesional (în continuare ANACIP), care va activa pe o perioadă ce nu va depăşi 6 luni.

 Astfel, în vederea executării hotărîrii nominalizare, Consiliul interimar al ANACIP a elaborat proiectul Regulamentul de organizare şi funcţionare al Agenţiei Naţionale de Asigurare a Calităţii în Învăţămîntul Profesional şi-l propune pentru aprobare prin hotărîre de Guvern.

 **Esența proiectului**. Proiectul Regulamentului este structurat în şapte capitole, după cum urmează

I. Dispoziţii generale;

II. Atribuții, responsabilități și drepturi ANACIP;

III. Structura organizatorică a ANACIP;

IV. Ședințele. Procesul decisional;

V. Aspecte financiare;

VI. Dispoziţii tranzitorii și finale.

Dispoziţiile tranzitorii şi finale ale proiectului de regulament cuprind activitatea Consiliului Interimar de Conducere al ANACIP, avînd scopul să asigure realizarea prevederilor Hotărîrii nr. 652 din 13 august 2014 cu privire la crearea Agenţiei Naţionale de Asigurare a Calităţii în Învăţămîntul Profesional.

Numărul de posturi in Agenție va constitui 45 de persoane (15 persoane în Consiliul de Conducere și 30 de persoane în aparatul administrativ). Potrivit hotărîrii de Guvern nr. 652 din 13.08.2014 al proiectului, remunerarea membrilor Consiliului de Conducere, a personalului aparatului administrativ, precum şi a evaluatorilor se va efectua în conformitate cu statul de funcţii şi grila proprie de salarizare, aprobate de către Consiliul de Conducere, cu respectarea cadrului legal.

***Costul implementării.*** În primii 2 ani de funcționare, Agenția Națională de Asigurare a Calității în Învățămîntul Profesional va fi susținută din bugetul de stat. Activitatea de mai departe a Agenției va fi susținută financiar din contractele de evaluare a instituțiilor ofertante de programe de formare profesională, precum și a evaluării programelor de formare profesională pentru autorizarea de funcționare provizorie, acreditare sau neacreditare a acestora.

***Impactul implementării***. Agenţia Națională de Asigurare a Calității în Învățămîntul Profesional

 va contribui la:

* realizarea politicilor statului în domeniul asigurării calităţii învăţămîntului;
* sporirea credibilității şi atractivității învăţămîntului profesional naţional în plan internaţional;
* sporirea competitivităţii specialistului format în cadrul sistemului naţional de formare profesională pe piaţa forţei de muncă naţională şi internaţională.

**Ministru Maia SANDU**